Skont l-aħħar stħarriġ dwar is-self tal-Bank Ċentrali Ewropew, il-kundizzjonijiet ta’ kreditu għal self lill-intrapriżi tħaffew fl-ewwel kwart tal-2015, u b’hekk ġie appoġġjat l-irkupru ta’ tkabbir ta’ self. Il-banek irrapportaw tnaqqis nett ulterjuri tal-istandards tal-kreditu fuq is-self lill-intrapriżi, kemm fuq self lil intrapriżi kbar kif ukoll lil dawk żgħar u medji.

Fir-rakkomandazzjonijiet tal-lum, il-Kummissjoni tindirizza għadd ta’ sfidi importanti li għad fadal. Pereżempju fil-Bulgarija, għandhom jitlestew analiżi indipendenti u tul is-sistema kollha tal-kwalità tal-assi u test tal-istress kontroġerarkiku tas-settur bankarju u jeħtieġ li tissaħħaħ aktar is-superviżjoni tas-settur finanzjarju bankarju u dak mhux bankarju. Fi Spanja, jeħtieġ li titlesta r-riforma tas-settur tal-banek tat-tfaddil, kif ukoll ir-ristrutturar u l-privatizzazzjoni tal-banek tat-tfaddil tal-Istat. Fil-Kroazja, għandha tissaħħaħ il-kapaċità tas-settur finanzjarju li jappoġġja l-irkupru sabiex tindirizza l-isfidi minn self korporattiv improduttiv u self ipotekarju f’munita barranija għoljin u prattiki ta’ governanza dgħajfin f’xi istituzzjonijiet. L-Ungerija għandha tieħu miżuri sabiex terġa’ tirritorna s-self għan-normal fl-ekonomija reali u tneħħi l-ostakli għat-tindif tal-portafoll ibbażat fuq is-suq, apparti li tnaqqas b'mod konsiderevoli r-riskji ta' obbligazzjonijiet kontinġenti relatati ma’ żieda fl-isjieda tal-Istat fis-settur bankarju. Fl-Irlanda, għandhom jiġu ffinalizzati s-soluzzjonijiet ta’ ristrutturar għal maġġoranza vasta ta’ self ipotekarju arretrat sa tmiem l-2015 u għandhom jissaħħu l-arranġamenti ta’ monitoraġġ mill-Bank Ċentrali tal-Irlanda. Is-soluzzjonijiet ta’ ristrutturar għal self lil SMEs f’diffikultà u self residwu fuq proprjetà immobbli kummerċjali għandhom isiru sostenibbli, billi tkompli tiġi vvalutata l-prestazzjoni tal-banek kontra l-miri proprji tagħhom. L-Italja għandha tintroduċi miżuri vinkolanti sa tmiem l-2015 sabiex tindirizza d-dgħufijiet li għad hemm fil-governanza korporattiva tal-banek, filwaqt li tagħti attenzjoni partikolari lir-rwol tal-fondazzjonijiet, u tieħu miżuri sabiex taċċellera t-tnaqqis mifrux ta’ self improduttiv. F’Malta, għandu jittejjeb l-aċċess għal finanzjament għal intrapriżi żgħar u mikrointrapriżi. Il-Portugall għandu jieħu miżuri sabiex inaqqas id-dejn korporattiv eċċessiv, sabiex jindirizza l-proporzjon ta’ self korporattiv improduttiv fil-banek u sabiex inaqqas il-preġudizzju tad-dejn għal korporazzjonijet taħt dispożizzjonijiet fiskali. Is-Slovenja għandha tnaqqas il-livell ta’ self improduttiv fil-banek billi tintroduċi miri speċifiċi, ittejjeb il-kapaċità ta’ sorveljanza tar-riskju tal-kreditu fil-banek u tieħu miżuri sabiex ittejjeb l-aċċess għal finanzjament għall-SMEs u l-mikrokumpaniji.

Titjib tal-ambjent tan-negozju u l-produttività

Il-kriżi kellha impatt negattiv qawwi fuq it-tkabbir fil-prodott potenzjali fl-UE, iżda t-tkabbir potenzjali kien diġà fuq xejra ‘l isfel sew qabel il-kriżi. Parti kbira mit-tkabbir fil-prodott intilef billi l-kriżi hija ta’ natura strutturali. Għaldaqstant jeħtieġ li l-ewwel jiġu indirizzati l-impedimenti strutturali jekk l-ekonomija tal-UE trid timxi għal triq ta’ tkabbir aktar sostenibbli u tevita perjodu twil ta’ staġnar.

Il-Pjan ta’ Investiment u l-Fond Ewropew tal-Investiment għal Investimenti Strateġiċi ġdid tal-Kummissjoni Ewropea, flimkien mal-Fondi Ewropej tal-Investiment Strutturali huma mistennija li jagħtu spinta lill-investiment fl-UE. Iżda sabiex l-impatt tagħhom jilħaq il-potenzjal sħiħ tiegħu, l-ambjent regolatorju u amministrattiv irid jiġi modernizzat bħala parti mill-isforzi sabiex tittejjeb il-klima tal-investiment. L-effiċjenza tal-amministrazzjoni u l-ġustizzja, li hija importanti ħafna sabiex jiġi żgurat ambjent li jistimula t-tkabbir għan-negozji ż-żgħar, għadha sfida.

F’għadd ta’ Stati Membri hemm ħtieġa urġenti li tittejjeb l-effiċjenza tal-amministrazzjoni, jitqassar it-tul tal-proċedimenti ġudizzjarji, tissaħħaħ il-kwalità tal-indipendenza u l-effiċjenza tas-sistema ġudizzjarja u li terġa' tiġi kkunsidrata s-sistema tal-akkwist pubbliku. Pereżempju, il-Bulgarija għandha tħejji riforma komprensiva tal-qafas ta’ insolvenza li tibni fuq l-aħjar prattika u għarfien espert internazzjonali, b’mod partikolari sabiex jittejbu l-mekkaniżmi għar-ristrutturar ta’ qabel l-insolvenza u barra l-qorti. Fir-Repubblika Ċeka, l-isforzi li saru f’dawn l-aħħar snin li jindirizzaw il-problema tal-korruzzjoni batew minn dewmien serju u għad hemm tħassib dwar it-trasparenza tal-akkwist pubbliku. Fil-Kroazja, għandhom jittejbu l-effiċjenza u l-kwalità tas-sistema ġudizzjarja, b’mod partikolari l-qrati kummerċjali. L-Italja għandha tadotta u timplimenta l-liġijiet pendenti bil-għan li ttejjeb il-qafas istituzzjonali u timmodernizza l-amministrazzjoni pubblika u tiżgura li r-riformi adottati sabiex itejbu l-effiċjenza tal-ġustizzja ċivili jgħinu sabiex inaqqsu t-tul tal-proċedimenti. Fil-Latvja, il-klima kummerċjali u l-kwalità tas-servizzi pubbliċi jibbenefikaw ukoll minn miżuri aktar b’saħħithom kontra l-kunflitt ta’ interessi u l-korruzzjoni. Is-Slovakkja għandha tagħti spinta lill-investiment fl-infrastruttura, ittejjeb u tissimplifika l-proċeduri amministrattivi sabiex jinkisbu l-permessi tal-użu tal-art u ta' kostruzzjoni u tiżdied il-kompetizzjoni fis-sejħiet għal offerti pubbliċi. Fis-Slovenja, l-effiċjenza tal-qrati kompliet titjieb fl-2014, għalkemm b’pass aktar kajman, iżda t-tul tal-proċedimenti u l-għadd ta’ kawżi mhux riżoluti għadhom sinifikanti.

Ħafna Stati Membri jeħtieġu implimentazzjoni ambizzjuża ta’ riformi strutturali sabiex is-swieq tal-prodotti u tas-servizzi jsiru aktar flessibbli u kompetittivi. L-Istħarriġ Annwali dwar it-Tkabbir tal-2015 enfasizza b'mod partikulari dawn is-sitt ostakli li huma ta' importanza minn perspettiva Ewropea: (i) rekwiżiti ta' awtorizzazzjoni sproporzjonati u mhux ġustifikati, speċjalment rekwiżiti ta' forma ġuridika u ta' parteċipazzjoni azzjonarja; (ii) nuqqas ta' ċarezza tal-leġiżlazzjoni domestika fir-rigward tar-regoli applikabbli għan-negozji li jipprovdu servizzi transfruntieri; (iii) nuqqas ta' rikonoxximent reċiproku; (iv) proċeduri amministrattivi twal u ineffiċjenti; (v) progress żbilanċjat fl-evalwazzjoni reċiproka attwali tar-regolamenti professjonali u r-riformi fil-professjonijiet regolati; (vi) l-ostakli li għad baqa' għall-moviment liberu tal-merkanzija.

F'dan l-isfond, ir-rakkomandazzjonijiet speċifiċi għall-pajjiżi tal-2015 qed ifittxu li jkomplu jnaqqsu r-regolamenti antikompetittivi, inaqqsu l-ostakli għad-dħul u jżidu l-kompetizzjoni domestika u transfruntiera. Pereżempju: fil-Ġermanja, li hija fost l-Istati Membri tal-UE fejn ir-regolament huwa l-inqas li jwassal għall-kompetizzjoni fis-settur tas-servizzi professjonali; fid-Danimarka, fejn it-tkabbir tal-produttività ġie affettwat minn ostakli għad-dħul u piż regolatorju fis-setturi tas-servizzi li huma orjentati lejn is-suq domestiku, b’mod partikolari fis-settur tal-kostruzzjoni u tal-bejgħ bl-imnut; fi Spanja, fejn għad baqa' għadd ta’ ostakli fis-seħħ li jwaqqfu lin-negozji milli jikbru, inklużi regolamenti assoċjati mad-daqs, u fejn għad iridu jiġu adottati r-riformi tas-servizzi professjonali u tal-assoċjazzjonijiet professjonali; fi Franza, fejn hemm lok għal żieda fil-kompetizzjoni fis-settur tas-servizzi, b’mod partikolari fl-industriji tas-servizzi professjonali, il-kummerċ bl-imnut u tan-netwerks, u fejn għadd ta’ regolamenti u tariffi għall-professjonijiet regolati jillimitaw l-attività ekonomika; fil-Kroazja, fejn l-ambjent tan-negozju jbati minn nuqqasijiet istituzzjonali maġġuri, inkluż l-ostakli eċċessivi għall-fornituri ta’ servizzi u ħafna imposti parafiskali; fl-Ungerija, fejn l-ostakli introdotti f’dawn l-aħħar snin għad-dħul fis-suq fis-settur tas-servizzi ma tneħħewx u fejn iddaħħlu aktar ostakoli fl-2014 — bħalma huwa r-rekwiżit li l-istabbilimenti tal-bejgħ bl-imnut ikunu awtorizzati ċentralment; fl-Italja, fejn firxa ta’ restrizzjonijiet fuq il-kompetizzjoni għadha tfixkel il-funzjonament kif suppost tas-swieq tal-prodotti u tas-servizzi. Għad hemm ostakli sinifikanti għas-setturi tas--servizzi pubbliċi lokali, l-ajruporti u l-portijiet, is-servizzi legali, is-servizzi bankarji, l-ispiżeriji u l-kura tas-saħħa.

Barra minn hekk, għad hemm dgħufijiet sinifikanti fl-akkwist pubbliku minkejja użu usa’ ta’ akkwist ċentralizzat u servizzi pubbliċi lokali jgħadhom protetti mill-kompetizzjoni.

L-adattament tal-finanzi pubbliċi sabiex isostnu aktar it-tkabbir

Ħafna mill-Istati Membri rnexxielhom inaqqsu l-livelli ta' defiċit tagħhom għal taħt it-3 % tal-PDG fl-2014. Id-defiċit fiż-żona tal-euro kompla jonqos għal 2,4 % u l-proporzjon tad-dejn ġenerali tal-gvern huwa mistenni li jonqos mill-2015. Dan jipprovdi spazju fiskali għal għadd ta’ Stati Membri u opportunità sabiex jiġu aċċellerati l-benefiċċji tar-riformi strutturali. Madankollu, għall-pajjiżi b’dejn u defiċits għoljin, għad jeħtieġ aktar konsolidazzjoni sabiex jikkonformaw mal-Patt ta’ Stabbiltà u Tkabbir, u għandhom jissaħħu l-effikaċja, il-kwalità u x-xejra favorevoli għat-tkabbir tal-finanzi pubbliċi.

Barra minn hekk, hemm kwistjonijiet fit-tul li jeħtieġu attenzjoni. Għadd ta’ Stati Membri, fosthom l-Italja, Spanja u l-Ungerija, bdew jaħdmu fuq riforma tas-sistema tat-taxxa tagħhom u jtejbu l-konformità fil-ħlas tat-taxxi. Għalkemm ħafna Stati Membri jirrikonoxxu l-ħtieġa sabiex jitħaffef il-piż tat-tassazzjoni minn fuq ix-xogħol u sabiex jiġu eliminati d-distorsjonijiet fis-sistemi tat-taxxa, il-progress kien bil-mod. Hemm ukoll sfidi fit-tul fir-rigward tas-sistemi tas-saħħa u tal-pensjonijiet, u l-infiq fuqhom jikkostitwixxi sehem sinifikanti ta’ finanzjament pubbliku. Fl-istess ħin huma essenzjali sabiex tiġi żgurata l-ekwità soċjali madwar u bejn il-ġenerazzjonijiet.

Bosta Stati Membri ħadu passi għar-riforma tas-sistemi tal-kura tas-saħħa u tal-pensjonijiet. Il-Kummissjoni tirrakkomanda aktar riformi għal dawn l-oqsma għal Stati Membri bħall-Bulgarija, ir-Repubblika Ċeka, il-Finlandja, Franza, il-Kroazja il-Latvja, il-Lussemburgu, Malta, ir-Rumanija, is-Slovenja, Spanja u l-Polonja.

Għall-Istati Membri taħt il-proċedura ta’ defiċit eċċessiv, il-Kummissjoni tirrakkomanda li Malta u l-Polonja issa għandhom joħorġu mill-proċedura. B'hekk jifdal disa’ Stati Membri fil-proċedura ta’ defiċit eċċessiv wara dan is-Semestru — sew taħt l-24 pajjiż fil-proċedura ta’ defiċit eċċessiv fl-2011. Il-Kummissjoni pproduċiet rapport skont l-Artikolu 126(3) għall-Finlandja li janalizza l-ksur tagħha tal-kriterji tad-dejn u tad-defiċit tat-Trattat, li jistgħu jwasslu għal ftuħ ta' proċedura ta’ defiċit eċċessiv għall-Finlandja.

Il-Kummissjoni tirrakkomanda li l-Kunsill jiddeċiedi li r-Renju Unit ma ħax azzjoni effettiva skont il-proċedura ta’ defiċit eċċessiv għaliex huwa mistenni li ma jkunx żamm mal- iskadenza tal-2014-15 u ma rnexxilux jilħaq l-isforz fiskali annwali medju rakkomandat. Hija tirrakkomanda wkoll li l-Kunsill joħroġ rakkomandazzjoni ġdida skont l-Artikolu 126(7) bl-2016-17 bħala l-iskadenza l-ġdida.

Wara l-10 ta’ Ġunju, il-Kummissjoni se tivvaluta l-azzjoni li ttieħdet minn Franza bi tweġiba għar-rakkomandazzjoni tal-Kunsill tal-10 ta’ Marzu 2015. Il-Kummissjoni identifikat ukoll riskji fi Stati Membri oħrajn taħt proċedura ta’ defiċit eċċessiv rigward il-korrezzjoni f’waqtha u sostenibbli tad-defiċit eċċessiv u għaldaqstant tħoss il-ħtieġa għal aktar miżuri. Dan huwa l-każ b’mod partikolari fir-rigward tal-Kroazja u Spanja minħabba l-iskadenza fl-2016 iżda anke fir-rigward tal-Portugall minħabba l-iskadenza tal-2015 (li tista’ tintlaħaq).

Abbażi tat-tbassir tar-rebbiegħa tal-2015 tal-Kummissjoni, huwa previst riskju ta’ devjazzjoni sinifikanti għall-Ungerija fl-2015. Fl-2016, fuq bażi li ma ssir l-ebda bidla fil-politika, hemm devjazzjonijiet sinifikanti jew iżgħar għal għadd ta’ pajjiżi. F’dawn il-każijiet kollha, il-Kummissjoni tħoss il-ħtieġa għal aktar miżuri.

Wara l-Komunikazzjoni tagħha dwar il-flessibbiltà fi ħdan ir-regoli eżistenti tal-Patt ta’ Stabbiltà u Tkabbir, għadd ta’ Stati Membri diġà se jibbenefikaw minnha fl-2016. Il-Litwanja se tkun tista' tuża l-klawsola ta’ riforma tal-pensjonijiet bil-kundizzjoni li l-Eurostat tikkonferma n-natura sistemika tar-riforma. L-Italja tista’ tibbenefika minn klawsola ta' riforma strutturali bil-kundizzjoni li l-gvern jieħu l-miżuri meħtieġa fl-2015 (ara d-dettalji fir-rakkomandazzjonijiet speċifiċi għall-pajjiżi). Il-mod li bih il-gvern Taljan jirreaġixxi għas-sentenza tal-Qorti Kostituzzjonali dwar il-pensjonijiet tal-aħħar ta' April 2015 se jiġi ssorveljat sabiex jaraw jekk ikunx jeħtieġ rapport skont l-Artikolu 126(3) tat-TFUE aktar tard, b’reviżjoni konsegwenti tal-objettivi fiskali.